REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/48-18

28. mart 2018. godine

B e o g r a d

**Z A P I S N I K**

**31. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 26. MARTA 2018. GODINE**

Sednica je počela u 9,00 časova.

 Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Mihailo Jokić, Đorđe Komlenski, Žarko Mićin, Miletić Mihajlović i Jovan Palalić.

Osim članova Odbora, sednici su prisustvovali i Aleksandra Majkić, zamenik člana Biljane Pantić Pilja i Stanija Kompirović, zamenik člana dr Aleksandra Martinovića.

 Sednici nisu prisustvovali članovi Odbora: Dušan Pavlović, Nataša Mićić, Vjerica Radeta, Katarina Rakić, Dušan Petrović, Balint Pastor i Sreto Perić, niti njihovi zamenici.

Sednici su prisustvavali i Ivan Bošnjak, državni sekretar u Ministarstvu državne uprave i lokalne samouprave, Natalija Pavlović Šiniković i Milan Josimov, Ministarstvo državne uprave i lokalne samouprave.

Predsednik Odbora je konstatovao da su ispunjeni uslovi za rad i punovažno odlučivanje, nakon čega je predložio, a članovi Odbora su **jednoglasno** utvrdili sledeći

D n e v n i r e d :

1. Razmatranje Predloga zakona o elektronskoj upravi, koji je podnela Vlada (broj 011-164/18, od 24. januara 2018. godine), u načelu;
2. Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Negotinu (broj: 118-474/18 od 2. marta 2018. godine);
3. Razno.

 Pre prelaska na rad po tačkama utvrđenog dnevnog reda predsednik je stavio na glasanje, a članovi Odbora su **bez primedbi, većinom glasova usvojili**: Zapisnik sa 30. sednice Odbora održane 22. decembra 2017. godine.

**PRVA TAČKA** – Razmatranje Predloga zakona o elektronskoj upravi, koji je podnela Vlada (broj 011-164/18, od 24. januara 2018. godine), u načelu.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Mihailo Jokić i Ivan Bošnjak.

**Mihailo Jokić** je istakao da Predlog zakona o elektronskoj upravi predstavlja mogućnost realizacije projekta u kome javna uprava treba da postane servis građana, o čemu se govori decenijama unazad.

Ukazao je na veliki značaj koji ovaj predlog zakona ima za unapređenje efikasnosti, dostupnosti i kvaliteta javne uprave, njenog prilagođavanja savremenim informacionim sistemima i elektroskim načinima komunikacije, kao i na značajna priznanja koje je naša dežava dobila na međunarodnom nivou u ovoj oblasti.

 **Ivan Bošnjak**  je istakao da je Predlog zakona o elektronskoj upravi rezultat višegodišnjeg rada čitavog Ministarstva državne uprave i lokalne samouprave, Vlade Republike Srbije i srpskog društva u celini.

 Ukratko je predstavio proces koji je prethodio izradi ovog predloga zakona, koji predstavlja sistemsko rešavanje pitanja prelaska sa dobre uprave na elektronsku, a onda i sofisticiranu upravu.

 Ukazao je na značaj zakona koji su već usvajani u Narodnoj skupštini, a koji zajedno sa Zakonom o elektronskoj upravi treba da zaokruže normativni sistem u našoj zemlji, kako bi se građanima omogućilo da lakše i brže komuniciraju sa organima državne i lokalne uprave i kvalitetnije reše svoje zahteve, kao i da se preduzimaju potrebne mere za smanjenje korupcije, što sve zajedno ima za cilj unapređenje života u Srbiji za sve njene građane.

 Nakon što je zaključio raspravu u vezi sa ovom tačkom dnevnog reda, predsedavajući **Petar Petrović** je stavio na glasanje predlog:

- da Odbor za pravosuđe, državnu upravu i lokalnu samoupravu predloži Narodnoj skupštini da prihvati Predlog zakona o elektronskoj upravi u načelu;

- da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **jednoglasno** usvojili navedene predloge.

**DRUGA TAČKA** - Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Negotinu (broj: 118-474/18 od 2. marta 2018. godine).

Predsedavajući je otvorio raspravu u vezi sa ovom tačkom dnevnog reda, pa kako se niko od prisutnih nije javio za reč, stavio je na glasanje predlog

-da Odbor za pravosuđe, državnu upravu i lokalnu samoupravu utvrdi Predlog odluke o prestanku funkcije Milosavu Srećkoviću, javnom tužiocu u Osnovnom javnom tužilaštvu u Negotinu, po sili zakona, i uputi ga Narodnoj skupštini na usvajanje.

 -da za predstavnika Odbora na sednici Narodne skupštine bude određen Petar Petrović, predsednik Odbora.

 Članovi Odbora su **jednoglasno** usvojili navedeni predlog.

**TREĆA TAČKA –** Razno.

 Rasprava u vezi sa ovom tačkom dnevnog reda nije otvarana.

Sednica je završena u 9,15 časova.

SEKRETAR PREDSEDNIK

Sanja Pecelj Petar Petrović